Miltton

Historia

Helsingissä 2001 perustettu Miltton on työntekijäosakkaidensa omistama yhtiö, jonka perustaja on Milttonin toimitusjohtaja Mathias Järnström. Aiemmin Milttonin omisti sijoitusyhtiö Norvestia, mutta vuonna 2014 Milttonin työntekijöistä koostuva kymmenen avainhenkilön ryhmä osti sijoitusyhtiön osuuden pois.
Milttonin juuret ovat yritysviestinnässä ja markkinointiviestinnässä, mutta palveluvalikoima on laajentunut vuosien aikana. Miltton on laajentanut osaamistaan PR:stä ja yritysviestinnästä vaikuttajaviestintään, sijoittajasuhteisiin, vastuullisuusviestintään, valmennuksiin mainontaan ja liikkeenjohdon konsultointiin.
2010–luvulla yhtiö laajeni huomattavasti ja sen alle perustettiin useita eri alueisiin keskittyneitä tytäryhtiöitä. Nykyään yhtiö koostuu seuraavista tytäryhtiöstä Miltton Oy, Miltton Brussels, Miltton Networks, Miltton Creative, Miltton Markets, Miltton Sparks, Miltton Labs / House of Friends, Miltton Purpose, Miltton Nordics sekä Nordic West Office. Miltton työllistää tällä hetkellä lähes 400 asiantuntijan joukon Brysselissä, Helsingissä, Kööpenhaminassa, Tallinnassa, Tukholmassa ja Washingtonissa. Vuonna 2018 Miltton Groupin liikevaihto oli 30,6 miljoonaa euroa ja liikevoitto 4,1 miljoonaa euroa. 
Tilikaudella 2018 Miltton investoi noin seitsemän miljoonaa euroa kasvuun ja kansainvälistymiseen ruotsalaisen markkinointitoimistoryhmä House of Friendsin sekä Viron suurimpiin viestintätoimistoihin kuuluvan JLP:n  yritysostojen kautta. JLP:n yrityskaupan myötä Miltton työllistää Baltian alueella yli 20 asiantuntijaa nousten Viron suurimmaksi strategiseen viestintään ja vaikuttajaviestintään erikoistuneeksi toimijaksi.
Miltton Groupin päätoimisto on Helsingin Kalliossa. The Miltton Houseksi talo on arkkitehtonisesti ja kaupunkikuvallisesti arvokas, suojeltu rakennus. Sen ovat suunnitelleet arkkitehdit Armas Lindgren ja Bertel Liljequist. Suuresta tehdaskorttelista ainoana säilytetyn rakennuksen tunnistettavin erityispiirre on Sörnäisten rantatien päädyssä sijaitseva komea porttikongi, joka on mahdollistanut junanvaunujen ajamisen rakennuksen sisälle.

Tunnustukset ja palkinnot 

Vuonna 2017 Milttonin CMI:lle suunnittelma kampanja Älä kerro Martille ja sekä kiertotalouskampanja Kinkkutemppu nappasivat Eurobestissä kummatkin pronssia. Viestintää ja PR:ää mittaavassa European Excellence Awardseissa Älä kerro Martin tilille napsahti vuoden viraaliviestinnän titteli sekä koko kilpailun Grand Prix. Kinkkutemppu palkittiin vuoden parhaana energia-alan työnä ja Sultan-kondomien F*ck like a Finn vuoden pohjoismaisena työnä.
EMEA-alueen viestinnän parhaimmistoa palkitsevan Sabre Awardsin yli 2 400 työn joukosta Gold SABRE -palkinnon Corporate Media Relations -kategoriassa pokkasi paistinrasvat polttoaineeksi kääntänyt Kinkkutemppu. Kemianteollisuuden ideasta lähteneen Kinkkutempun toteutuksesta vastasi ennakkoluuloton joukko suomalaisia yrityksiä ja yhdistyksiä. Myös Milttonin Arlalle suunnittelema Luonto+ -vihannesjogurttien lanseeraus palkittiin näkemyksellistä sisällöntuotantoa korostavalla In2 SABRE -palkinnolla edistyksellisestä blogien hyödyntämisestä. 
Vuonna 2014 Miltton ja Miltton Creative toteuttivat 2013 käynnistyneen tasa-arvoista avioliittolakia ajavan Tahdon2013-kansanliikkeen kanssa yhteistyössä sosiaalisen median kampanjan #metahdomme. Kampanja saavutti Suomessa poikkeuksellisen suosion ja myötävaikutti tasa-arvoisen avioliittolain läpimenoon eduskunnassa. Miltton ja Tahdon2013 palkittiin muun muassa Suomessa Grand One 2015 Grandprix-palkinnolla, Vuoden huiput 2014 Grandprix-palkinnolla ja Vuoden huiput -kilpailun palkinnolla parhaasta integroidun markkinointiviestinnän kampanjasta. Lisäksi kampanja sai kansainvälistä tunnustusta ja voitti Sabre Awardsien Multicultural Marketing -sarjan pääpalkinnon. 
Miltton menestyy vuosi-, yhteiskunta- ja vastuullisuusraportteja arvioivissa vertailuissa hyvin ja esimerkiksi kansainvälisessä Report Watch -kilpailussa sekä suomalaisessa yritysvastuuta arvioivassa FIBSin vertailussa Milttonin työt ovat tulleet palkituiksi useasti. 
Milttonin perustaja Mathias Järnström sai vuonna 2014 Mainonnan monitaho -palkinnon.